**ข้อปฏิบัติในการยื่นแบบคำขอและวิธีการกรอกแบบคำขอ**

**1. หลักฐานแสดงตนของผู้มีอำนาจลงนาม ที่ต้องนำมาแสดงต่อเจ้าหน้าที่**

**1.1 กรณีผู้มีอำนาจลงนามเป็นบุคคลไทย**

1.1.1 **บัตรประจำตัวประชาชน** หรือ

1.1.2 บัตรประจำตัวเจ้าหน้าที่ของรัฐ หรือ

1.1.3 หนังสือเดินทาง (Passport) หรือ

1.1.4 ใบอนุญาตขับขี่

1.1.5 กรณีไม่สามารถนำหลักฐานอย่างใดอย่างหนึ่งตามข้อ 1.1.1 ถึง 1.1.4 มาแสดงได้ ให้ใช้ **สำเนาบัตรประจำตัวประชาชน** โดยให้ทนายความผู้ทำคำรับรองลายมือชื่อและเอกสาร (Notarial Services Attorney) เป็นผู้ลงนามรับรอง ซึ่งออกให้ไม่เกินหนึ่งเดือน และแนบสำเนาหนังสือรับรอง (Certificate) การขึ้นทะเบียนเป็นทนายความผู้ทำคำรับรองลายมือชื่อและเอกสาร ซึ่งรับรองสำเนาถูกต้อง โดยทนายความเจ้าของหนังสือรับรองนั้น

หมายเหตุ กรณีผู้มีอำนาจลงนามมีมากกว่าหนึ่งคน ให้นำหลักฐานแสดงตนของผู้มีอำนาจลงนาม**ทุกคน**มาแสดงต่อเจ้าหน้าที่

**1.2 กรณีผู้มีอำนาจลงนามเป็นบุคคลต่างด้าว**

1.2.1 **หนังสือเดินทาง (Passport)** หรือ

1.2.2 ใบสำคัญประจำตัวคนต่างด้าว

1.2.3 กรณีไม่สามารถนำเอกสารตามข้อ 1.2.1 หรือ 1.2.2 มาแสดงได้ ให้ใช้สำเนาหนังสือ เดินทาง (Passport) หรือสำเนาใบสำคัญประจำตัวคนต่างด้าว โดย

(1) ให้ Notary Public ที่เชื่อถือได้หรือสถานทูตตามสัญชาติของบุคคลนั้นเป็นผู้รับรองซึ่งรับรองให้ไม่เกินหกเดือน หรือ

(2) ให้ทนายความผู้ทำคำรับรองลายมือชื่อและเอกสาร (Notarial Services Attorney) เป็นผู้ลงนามรับรอง ซึ่งรับรองให้ไม่เกินหนึ่งเดือน และแนบสำเนาหนังสือรับรอง (Certificate) การขึ้นทะเบียนเป็นทนายความผู้ทำคำรับรองลายมือชื่อและเอกสาร ซึ่งรับรองสำเนาถูกต้องโดยทนายความเจ้าของหนังสือรับรองนั้น

หมายเหตุ กรณีผู้มีอำนาจลงนามมีมากกว่าหนึ่งคน ให้นำหลักฐานแสดงตน ของผู้มีอำนาจลงนาม**ทุกคน**มาแสดงต่อเจ้าหน้าที่

**2. การมอบอำนาจให้ผู้อื่นมายื่นแบบคำขอกับกรมศุลกากร**

กรณีผู้มีอำนาจลงนามประสงค์จะมอบอำนาจให้ผู้อื่นมายื่นแบบคำขอ ขอให้ใช้หนังสือมอบอำนาจจากเว็บไซต์ของกรมศุลกากร (<http://www.customs.go.th>) ในหัวข้อ ผู้ประกอบการ > การลงทะเบียนเป็นผู้ประกอบการนำเข้า/ส่งออก > หนังสือมอบอำนาจ

**3. การขีดคร่อมกำกับสำเนาเอกสาร การลงนามในแบบคำขอ และการกรอกรายละเอียดในแบบคำขอ**

3.1 ในการขีดคร่อมกำกับสำเนาเอกสาร ขอให้ระบุข้อความว่า “ใช้สำหรับกรมศุลกากรเท่านั้น”

3.2 ในการลงนามท้ายแบบคำขอ ให้ลงนามในช่องที่กำหนดไว้เท่านั้น

3.3 ในการกรอกรายละเอียดชุดแบบคำขอ สามารถเลือกกรอกได้ด้วยการเขียนหรือพิมพ์อย่างใดอย่างหนึ่งเท่านั้น และหากกรอกด้วยลายมือ จะต้องเป็นลายมือเดียวกันทั้งชุด

3.4 ห้ามมิให้ประทับตราของบริษัท/หน่วยงาน ทับบนลายมือชื่อ

**4. สีของปากกาที่ใช้กรอกแบบคำขอด้วยลายมือและใช้ลงนาม**

ขอให้ใช้ปากกาหมึกสีน้ำเงิน

**5. การยื่นเอกสารราชการประกอบแบบคำขอ**

กรมศุลกากรดำเนินการแจ้งหน่วยงานที่เป็นผู้ออกเอกสารราชการ เพื่อให้จัดส่งข้อมูลหรือสำเนาเอกสารราชการมาเพื่อใช้ประกอบแบบคำขอ เว้นแต่ ผู้ยื่นแบบคำขอมีความประสงค์ที่จะนำเอกสารราชการนั้นมาแสดงต่อเจ้าหน้าที่ด้วยตัวเอง